b'\n_START_ARTICLE_\nDiakoni\n_START_PARAGRAPH_\nDiakoni (kreik. \xce\xb4\xce\xb9\xce\xac\xce\xba\xce\xbf\xce\xbd\xce\xbf\xcf\x82, diakonos) on perinteisen k\xc3\xa4sityksen mukaan ollut alkukristillisess\xc3\xa4 seurakunnassa k\xc3\xb6yhien ja sairaiden hoitaja. Perinteen mukaan Apostolien tekojen kuudessa luvussa kerrotaan ensimm\xc3\xa4isten "diakonien" (diakonos) valinnasta. Heid\xc3\xa4n teht\xc3\xa4v\xc3\xa4n\xc3\xa4\xc3\xa4n oli avustusten ja  ruoan jakaminen k\xc3\xb6yhille. Viime vuosina raamatuntutkimus on kuitenkin kiist\xc3\xa4nyt k\xc3\xa4sityksen, ett\xc3\xa4 Apostolien tekojen kuvaus viittaisi diakonian viran syntyyn. Kyseisess\xc3\xa4 luvussa ei edes mainita sanaa diakonos ja lis\xc3\xa4ksi valitut henkil\xc3\xb6t toimivat jatkossa julistusteht\xc3\xa4viss\xc3\xa4. Pastoraalikirjeiss\xc3\xa4 diakonos-nimitys viittaa yleiseen seurakunnalliseen toimeen, johon lienee kuulunut selke\xc3\xa4 yhteys jumalanpalveluksen toimittamiseen. On my\xc3\xb6hempi\xc3\xa4 viitteit\xc3\xa4 siit\xc3\xa4, ett\xc3\xa4 ruoan jakaminen liittyi erityisesti yhteisest\xc3\xa4 jumalanpalveluksesta viet\xc3\xa4vien ruoka-aineiden ja my\xc3\xb6s sakramentin viemiseen niille, jotka eiv\xc3\xa4t voineet olla jumalanpalveluksessa mukana. Diakonin virka j\xc3\xa4sentyi v\xc3\xa4hitellen piispan apulaiseksi jumalanpalvelusteht\xc3\xa4viss\xc3\xa4 ja sen mukana papillisen viran hoitajaksi.\n_START_SECTION_\nProtestanttiset kirkot\n_START_PARAGRAPH_\nProtestanttisissa kirkoissa diakoni t\xc3\xa4t\xc3\xa4 nyky\xc3\xa4  merkitsee joko seurakunnan palveluksessa olevaa k\xc3\xa4yt\xc3\xa4nn\xc3\xb6llist\xc3\xa4 laupeudentoimintaa tekev\xc3\xa4\xc3\xa4 henkil\xc3\xb6\xc3\xa4 (karitatiivinen palvelu) tai liturgista diakonaattia, jossa diakonilla on jumalanpalvelusteht\xc3\xa4vi\xc3\xa4 sek\xc3\xa4 erityisi\xc3\xa4 kirkollisia oikeuksia suorittaa pyhi\xc3\xa4 toimituksia. Karitatiivisen diakonin virka on ollut vallalla erityisesti Saksassa ja Pohjoismaissa, kun puolestaan anglikaaninen kirkko on s\xc3\xa4ilytt\xc3\xa4nyt liturgisen diakonin viran. Luterilaisessa kirkossa on korostettu kirkon erityisen viran ykseytt\xc3\xa4 niin, ett\xc3\xa4 diakonin virka on irtautunut jumalanpalveluksista ja kirkon pyhist\xc3\xa4 toimituksista. Anglikaanisessa kirkossa on sen sijaan korostettu kirkon erityisen viran kolmis\xc3\xa4ikeisyytt\xc3\xa4, jolloin diakonin virkaa on pidetty yhten\xc3\xa4 erityisen viran osana yhdess\xc3\xa4 papin ja piispan kanssa._NEWLINE_Aikaisemmin diakoniaty\xc3\xb6t\xc3\xa4 tekev\xc3\xa4st\xc3\xa4 naisesta on k\xc3\xa4ytetty nimityst\xc3\xa4 diakonissa ja miehest\xc3\xa4 nimityst\xc3\xa4 diakoni. Nykyisin kuitenkin diakoni on henkil\xc3\xb6, joka on opiskellut sosionomi (AMK) -tutkinnon diakonin suuntautumisvaihtoehdolla, ja diakonissa on henkil\xc3\xb6, joka on opiskellut sairaanhoitaja (AMK) -tutkinnon diakoniaty\xc3\xb6n suuntautumisvaihtoehdolla. Diakoni ja diakonissa -nimitykset eiv\xc3\xa4t ole sukupuolisidonnaisia vaan koulutussidonnaisia._NEWLINE_Suomessa diakonien koulutus k\xc3\xa4ynnistyi vuonna 1901 Sortavalan diakonialaitoksella seurakuntapalvelija -nimisen\xc3\xa4 koulutuksena. Kyseinen, vain miehille tarkoitettu, diakonia-alan koulutus p\xc3\xa4\xc3\xa4ttyi kuitenkin jo 1920-luvulla. Diakonien koulutus k\xc3\xa4ynnistyi uudelleen vuonna 1953 Seurakuntaopistolla J\xc3\xa4rvenp\xc3\xa4\xc3\xa4ss\xc3\xa4, johon otettiin opiskelijoiksi sek\xc3\xa4 miehi\xc3\xa4 ett\xc3\xa4 naisia. Diakoniksi ja diakonissaksi voi nykyisin opiskella Diakonia-ammattikorkeakoulussa ja Yrkesh\xc3\xb6gskolan Noviassa._NEWLINE_Suomen evankelis-luterilaisen kirkon j\xc3\xa4rjestysmuodon mukaan seurakunnassa tulee olla diakonian virka (diakonin tai diakonissa virka). Kelpoisuutena olevan tutkinnon p\xc3\xa4\xc3\xa4tt\xc3\xa4\xc3\xa4 piispainkokous. Virka voi olla  seurakuntien yhteinen. Diakonin valitsee kirkkoneuvosto, seurakuntayhtym\xc3\xa4ss\xc3\xa4 seurakunnan seurakuntaneuvosto._NEWLINE_Diakonin viran liturginen luonne on ollut heikko. Piispa kuitenkin vihkii diakonit virkaansa.  Nykyist\xc3\xa4 diakonin virkaa pidet\xc3\xa4\xc3\xa4n yleisesti maallikkovirkana, sill\xc3\xa4 siihen ei kuulu maallikoista eroavia kirkollisia oikeuksia. Diakonian vihkimykseen ei edellytet\xc3\xa4 vokaatiota eli seurakunnan kutsua, joten vihkimykseen riitt\xc3\xa4\xc3\xa4 pelkk\xc3\xa4 tutkintokelpoisuuden saavuttaminen. Vokaation puuttumisen ja vihitt\xc3\xa4v\xc3\xa4n edellytysten hiippakunnallisen tutkinnan puuttuminen erottaa sen kirkon erityiseen virkaan yleens\xc3\xa4 liitetyist\xc3\xa4 kriteereist\xc3\xa4. Ennen vihkimyst\xc3\xa4 opiskelijan tulee k\xc3\xa4yd\xc3\xa4 ordinaatiokoulutus, joka on tutkinnosta erikseen olevaa hiippakunnan koulutusta. Useat piispat vaativat vokaation ennen vihkimyst\xc3\xa4, joten kaikki diakonia-ammattikorkeakoulun tai Novian eri toimipaikkojen opiskelijat eiv\xc3\xa4t saa suoraan vihkimyst\xc3\xa4, ennen viran vastaanottamista. Viran liturgista luonnetta on vahvistettu kirkon jumalanpalvelusuudistuksessa 1990-luvulla. Diakonin viran liturgisena tunnuksena on ryhdytty k\xc3\xa4ytt\xc3\xa4m\xc3\xa4\xc3\xa4n vasemmalle olkap\xc3\xa4\xc3\xa4lle asetettua stolaa. Diakonit k\xc3\xa4ytt\xc3\xa4v\xc3\xa4t perinteisesti valkokauluksellista virkapaitaa, joka on v\xc3\xa4rilt\xc3\xa4\xc3\xa4n vihre\xc3\xa4. Liturgisilla uudistuksilla ja symboleilla on siten ryhdytty l\xc3\xa4hent\xc3\xa4m\xc3\xa4\xc3\xa4n diakonian virkaa kohti kirkon erityist\xc3\xa4 virkaa. Kirkossa on k\xc3\xa4ynniss\xc3\xa4 diakonaattiuudistukseksi kutsuttu hanke, jossa my\xc3\xb6s diakonian viran tulevaisuutta selvitet\xc3\xa4\xc3\xa4n. _NEWLINE_Evankelis-luterilaisessa kirkossa on diakonity\xc3\xb6n alkaja J. H. Wichern. Suomen ensimm\xc3\xa4inen diakonilaitos perustettiin Sortavalan l\xc3\xa4heisyyteen Liikolan tilalle vuonna 1901, ja se siirtyi my\xc3\xb6hemmin Suomen Kirkon Sis\xc3\xa4l\xc3\xa4hetysseuralle. Nykyisin Sortavalan diakonialaitoksen perinteit\xc3\xa4 jatkaa Kirkkopalveluiden, jonka taustalla my\xc3\xb6s Suomen Kirkon Sis\xc3\xa4l\xc3\xa4hetysseura on, Pieks\xc3\xa4m\xc3\xa4ell\xc3\xa4 yll\xc3\xa4pit\xc3\xa4m\xc3\xa4t diakoniapalvelut.\n_START_SECTION_\nMormonikirkko\n_START_PARAGRAPH_\nMy\xc3\xb6hempien aikojen pyhien Jeesuksen Kristuksen kirkossa diakoni on Aaronin pappeuden eli kirkon alemman pappeuden viroista ja kutsumuksista alhaisin. Diakoniksi voidaan kutsua jokainen kirkon miespuolinen j\xc3\xa4sen, joka on t\xc3\xa4ytt\xc3\xa4nyt kaksitoista vuotta ja joka el\xc3\xa4\xc3\xa4 evankeliumin mukaista el\xc3\xa4m\xc3\xa4\xc3\xa4. T\xc3\xa4m\xc3\xa4 tarkoittaa siveellist\xc3\xa4 ja puhdasta el\xc3\xa4m\xc3\xa4\xc3\xa4, s\xc3\xa4\xc3\xa4nn\xc3\xb6llist\xc3\xa4 osallistumista kirkon jumalanpalveluksiin sek\xc3\xa4 muutenkin uskollisuutta kirkon opetukselle. Nuoren arvollisuus diakoniksi p\xc3\xa4\xc3\xa4tet\xc3\xa4\xc3\xa4n yleens\xc3\xa4 seurakunnan piispan haastattelussa._NEWLINE_MAP-kirkkoon aikuisi\xc3\xa4ll\xc3\xa4 liittynyt mies voi saada vihkimyksen diakoniksi, mutta t\xc3\xa4m\xc3\xa4 on nyky\xc3\xa4\xc3\xa4n harvinaista. Yleens\xc3\xa4 h\xc3\xa4net asetaan suoraan johonkin korkeampaan pappeuden virkaan._NEWLINE_Oppi ja liitot, er\xc3\xa4s MAP-kirkon pyhist\xc3\xa4 kirjoituksista, ei m\xc3\xa4\xc3\xa4rittele tarkemmin diakonien teht\xc3\xa4vi\xc3\xa4. Heid\xc3\xa4t on tulee kuitenkin "varoittaa, selitt\xc3\xa4\xc3\xa4, kehottaa ja opettaa sek\xc3\xa4 kutsua kaikkia Kristuksen tyk\xc3\xb6" (Oppi ja liitot 20:59). Lis\xc3\xa4ksi diakonien tulee avustaa opettajia kaikessa, miss\xc3\xa4 he tarvitsevat apua (Oppi ja liitot 20:57). K\xc3\xa4yt\xc3\xa4nn\xc3\xb6ss\xc3\xa4 diakonien velvollisuudeksi on muodostunut sakramentin eli leiv\xc3\xa4n ja veden jakaminen sunnuntain sakramenttikokouksessa. He my\xc3\xb6s ker\xc3\xa4\xc3\xa4v\xc3\xa4t kuukausittaisen paastouhrin, usein k\xc3\xa4ym\xc3\xa4ll\xc3\xa4 vierailulla j\xc3\xa4senten kodeissa. Diakonit ovat ainoita pappeudenhaltijoita piispakuntaan kuuluvien lis\xc3\xa4ksi, joilla on oikeus hoitaa seurakunnan rahaliikennett\xc3\xa4. Sakramenttikokouksissa diakoni voi my\xc3\xb6s toimia piispakunnan avustajana k\xc3\xa4yt\xc3\xa4nn\xc3\xb6n asioissa. _NEWLINE_Diakonien koorumi oli pappeudenhaltijoiden ryhm\xc3\xa4 saa olla enint\xc3\xa4\xc3\xa4n kahdentoista j\xc3\xa4senen suuruinen (Oppi ja liitot 107:86). T\xc3\xa4m\xc3\xa4n takia diakonien koorumeita saattaa olla suurissa seurakunnissa kaksi tai jopa kolme. Pienen koon tarkoituksena on auttaa nuorten oppimista pappeuden velvollisuuksiinsa sek\xc3\xa4 mahdollistaa heid\xc3\xa4n hengellinen kasvunsa. Pappeuskokousten aikana diakonit opiskelevat evankeliumin periaatteita tai puhuvat k\xc3\xa4yt\xc3\xa4nn\xc3\xb6n palveluty\xc3\xb6st\xc3\xa4. Diakonien koorumia johtaa presidentti kahden neuvonantajansa kanssa.'